لتفا پروژه په ټيټ اداري فیس تمدید شوه
د ولسمشر غني د مخالفت سربیره، د ملګرو ملتونو سازمان به د افغان پولیسو د معاشاتو سمبالښت ته دوام ورکړي.
تر اوږدو بحثونو او د نظر توپیرونو وروسته، افغان حکومت او د ملګرو ملتونو پرمختیايي پروګرام (یو ان ډي پي) د افغان ملي پولیسو د معاشاتو د سمبالښت پر پروژې سلا شول. د کورنیو چارو وزیر، نورالحق علومي، او په افغانستان کې د یو ان ډي پي د دفتر مشر د سه شنبې په ورځ د قانون او نظم د وجهي صندوق (لتفا) د غځولو اسناد لاسلیک کړل. د نوي قرارداد له مخې به یو ان ډي پي د راتلونکو ۱۸ میاشتو لپاره د لتفا د پروژې چارې د ټیټ اداري فیس پر اساس ترسره کړي. نړیوال مرسته کوونکي به په راتلونکو ۱۸ میاشتو کې ۸۴۳ میلیارد ډالره د لتفا پروژې ته ورکړي چې د پولیسو معاشونه او نورې مالې چارې ترسره شي. د دغه کار د ترسره کولو لپاره به یو ان ډي پي ۴ سلنه فیس واخلي چې په توله کې ۳۳. ۷۹ میلیون ډالره کیږي. د پروژې مالي لګښت امریکا، برتانیا، اروپايي ټولنه او یو شمېر نور هېوادونه ورکوي. د لتفا په مدیریت کې د لوړ فیس او ممکنه فساد په تړاو ولسمشر محمد اشرف غني تیرکال خپله اندیښنه څرګنده کړه. ځينو امریکايي رسنیو لیکلي وه چې ولسمشر غني د لتفا پروژې د سملاسي بندیدلو غوښتنه کړې وه خو ملګرو ملتونو او ځينو مرسته کوونکو هیوادونو ورسره موافقه نه وه. د ځينو مرسته کوونکي هیوادونو استازو استدلال کاوه چې د افغانستان حکومت د پولیسو د ټولو مالي چارو د سمبالولو پوره ظرفیتونه نلري او دوې به خپلې ټولې مالي مرسته نیغه په نیغه د کورنیو چارو وزارت ته ورنکړي. د تیرکال راهيسې افغان او نړیوالو استازو د پولیسو د معاشاتو او د لتفا پروژې د څرنګوالي په اړه په خبرواترو بوخت وو او اوس دا دی لتفا د یونیم کال لپاره تمدید شوه. د یو ان ډي پي یو چارواکي چې نه یې غوښتل نوم یې واخیستل شي وویل چې د پروژې په عملي کولو کې ځینو مهمو نړیوالو کارکوونکو ته اړتیا ده چې لوړ معاشونه غواړي او د کار نور امکانات هم باید ولري. ده وویل د دوی اداره د نړۍ په نورو هېوادونو کې د هرې پروژې اته فیصده د خپل اداري فیس په توګه اخلي، خو په دغې پروژې کې بیا څلور فیصده ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.